
Biokémiai modellek implementációja ágens alapú környezetben

A számítógépes modellezés és szimuláció napjainkban egyre fontosabb
szerepet tölt be a biológiai kutatások, többek között a sejtbiológia
területén alkalmazott kísérletek támogatásában. Mivel a valós biológia
(in vivo vagy in vitro) kísérletek gyakran meglehetősen időigényesek,
egy jól felépített in silico modell ötletet adhat a valós kísérletek
megtervezéséhez, illetve a segítségével választ kaphatunk olyan
kérdésekre, amelyek a valóságban körülményesen megfigyelhető jellemzőkkel
állnak kapcsolatban.
A dolgozatom célja egy olyan ágensalapú számítógépes modell létrehozása,
amelyben a sejteket reprezentáló ágensek különféle környezeti feltételek
mellett (pl. eltérő mennyiségű tápanyag adagolásakor) megfigyelhető
osztódási és mozgási mintázatait lehetséges vizsgálni. A modellezett in
vitro (tenyésztőedényben indított) kísérletek során a sejtek eltérő
tápanyagszintek melletti növekedési kinetikáját vizsgáltuk. Modellemben
az ágensek mozgását és növekedését belső szabályrendszerük irányítja,
amelyre közvetetten hatással van a környezetükben található tápanyag
koncentrációja is. Az ágensek anyagcseréjének (tápanyagfelvételének
és -felhasználásának) leírására egy formális reakcióegyenletekkel
megadott egyszerű anyagcsere-modellt írtam fel, a mechanikai
kölcsönhatások szimulációjához szükséges numerikus eljárásokat pedig
masszívan párhuzamos környezetben is implementáltam. A modell bemeneti
paramétereit a sejtes kísérletek mikroszkópos felvételeinek elemzésével,
az ezekből meghatározott idősoros adatok alapján becsültem.
A kapott szimulációs eredmények alapján kijelenthető, hogy a megalkotott
modell képes leírni a valóságban megfigyelhető, tápanyag-koncentrációtól
függő növekedési dinamikát, valamint a sejtek tápanyagforrás irányába
történő mozgási mintázatát. A jövőben a modell bővítésével lehetőség
nyílhat bonyolultabb kísérleti elrendezések, illetve egy
tenyésztőedényen belül különböző típusú sejtpopulációk egymásra
hatásának vizsgálatára.



